钦定古今图书集成/明伦汇编/氏族典/第299卷 > 《四川总志》 > 房法寿
## 钦定古今图书集成/明伦汇编/氏族典/第299卷 > 《四川总志》 > 房法寿

按《魏书房法寿传》，“法寿，小名乌头，清河绎幕人也。幼
孤，少好射猎，轻率勇果，结群小而为劫盗。遇沈文秀、
崔道固起兵应刘子勋，明僧暠、刘乘民起兵应刘彧，
攻讨文秀。法寿亦与清河太守王元邈起兵西屯，合
讨道固。元邈以法寿为司马，累破道固军，甚为历城
所惮，加法寿绥边将军、魏郡太守。子勋死，道固、文秀”
悉复归彧，乃罢兵。道固虑其扇乱百姓，遂切遣之。而
法寿外托装办，而内不欲行，遂归款于慕容白曜。诏
以法寿为平远将军，与韩麒麟对为冀州刺史。及历
城、梁邹降，法寿等与俱至京师，以法寿为上客，赐爵
壮武侯，加平远将军。性好酒，爱施亲旧，宾客率同饥
饱。太和中卒，谥敬侯。